…..જ્યાં ત્યાં ડબલાડૂબલી, જૂના વાસણો, મસોતાં, થોથાં, બાવા આદમના ફોટા વગેરેથી કંટાળેલી નવી વહુ મોંઘી એને ‘રવાના’ કરવાનું વિચારતી ઓરડામાં ઊભી હતી, બરાબર ત્યારે જ ઉપરથી ‘ધબ’ દઈને જૂનો ફોટો વહુના પગની સાવ પાસે આવીને પડ્યો. પગ જરાકમાં બચી ગયો. એક તો પહેલેથી ચીડ હતી જ, તેમાં વળી આવું થયું એટલે થ્યો ભડકો…. ‘આ કચરાથી તો તોબા. હું તો ત્રાસી ગઈ આ તમારા કચરાથી. જ્યાં જુઓ ત્યાં મને બસ કચરો જ કચરો દેખાય છે. અહીંથી કાઢું તો ત્યાં આવે, ને ત્યાંથી કાઢું તો અહીં….. બેશરમ ક્યાનો ! આ તમારા કચરાએ તો મારું લોહી પીધું….’ ‘તમારો’ શબ્દ ઉપર ખાસ ભાર મૂકીને ઉચ્ચારાયેલા આ વાક્યોથી ડઘાઈ ગયેલા સાસુમા જમનાબેન પહેલાં તો સંયમથી કામ લેતા શાંતિથી સમજાવવા મથ્યાં :